पहले होली को होलाका नाम से मनाया जाता था। काठकगृह्य में एक सूत्र है- राका होला के, जिसकी व्याख्या टीकाकार देवपाल ने की है- होला एक कर्म-विशेष है जो स्त्रियों के सौभाग्य के लिए सम्पादित होता है, उस कृत्य में राका देवता है। अन्य टीकाकारों ने इसकी व्याख्या अन्य रूपों में की है। होलाका उन बीस क्रीड़ाओं में एक है जो सम्पूर्ण भारत में प्रचलित है। एक अन्य पुराण में फाल्गुन पूर्णिमा को फाल्गुनिका कहा गया है। ईसा से शताब्दियों पूर्व 'होलाका' का उत्सव प्रचलित था। भविष्योत्तर पुराण इसे वसन्त से जोड़ता है। अत: यह उत्सव पूर्णिमान्त गणना के अनुसार वर्ष के अन्त में होता था।